EPISTOLA XXXI. AD EUMDEM.
Omni difficultate rerum a coepto itinere interclusi, expetendum censuimus portum salutis. Nam declivium montium torrentes continui intercipiunt, campestria sic juges aquae vestiunt, ut villis cum habitatoribus sublatis, armentis enectis, terrorem ingerant diluvii renovandi: spe melioris aurae a physicis sublata. Refugimus itaque ad vos tanquam ad arcam Noe, Treverimque invisere totis viribus conamur: beati Ottonis per vim extorta obsequia in beati Petri apostolorum principis devotionem relaturi.